Id-Deċiżjoni tal-Kummissjoni
tal- 25 ta' Ottubru 2000
dwar l-irtirar tar-referenzi ta' l-istandard EN 703 "Makkinarju agrikolu - Strumenti li jaqtgħu ħaxix ta' l-għalf - Sigurtà" mill-lista’ ta' referenzi ta' l-istandards fil-qafas tad-Direttiva implimentattiva 98/37/KE
(notifikat taħt id-dokument numru K (2000) 3104)
(Test b'relevanza għaż-ŻEE)
(2000/693/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/37/KE tal-Parlament Ewropew u tal-Kunsill tat-22 ta' Ġunju 1998 dwar l-approssimazzjoni tal-liġijiet ta' l-Istati Membri dwar il-makkinarju [1], kif emendata bid-Direttiva 98/79/KE [2], u b'mod partikolari Artikolu 6(1) tagħha,
Wara li kkunsidrat l-opinjoni tal-Kumitat stabbilit bid-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li jistipula proċedura għall-għoti ta' informazzjoni fil- qasam ta' l-istandards u regolamenti tekniċi [3],
Billi:
(1) Artikolu 2 tad-Direttiva 98/37/KE, kif emendat, jistipula li makkinarju jista' jitpoġġa fis-suq u jitqiegħed fis-servizz biss jekk ma jipperikolax is-saħħa jew is-sigurtà tal-bnedmin u, fejn xieraq, l-annimali domestiċi jew il-proprjetà, meta dan jiġi installat kif imiss u mantnut u wżat għall-iskop maħsub tiegħu.
(2) Makkinarju li jikkonforma ma' l-istandards armonizzati, li r-referenzi tagħhom ġew ippubblikati fil-Ġurnal Uffiċjali tal-Komunitajiet Ewropej huwa presunt li jissodisfa l-ħtiġiet essenzjali tas-saħħa u s-sigurtà msemmija f'Artikolu 3 tad-Direttiva 98/37/KE, kif emendata.
(3) L-Istati Membri huma meħtieġa li jippublikaw ir-referenzi ta' l-istandards nazzjonali li jittransponu l-istandards armonizzati.
(4) Ir- referenzi ta' l-istandard armonizzat EN 703:1995 "Makkinarju agrikolu - Strumenti li jaqtgħu ħaxix ta' l-għalf - Sigurtà" ġew pubblikati fil-Ġurnal Uffiċjali tal-Komunitajiet Ewropej C 229 tat-8 ta' Awissu 1996 fil-qafas tad-Direttiva implimentattiva 98/37/KE, kif emendata.
(5) Fil- present, dan l-istandard għadu jagħti presunzjoni ta' konformità.
(6) L-Italja innutat li ħafna inċidenti fatali seħħew fit-territorju tagħha waqt l-użu ta' strumenti li jaqtgħu ħaxix ta' l-għalf manufatturati skond l-istandard EN 703. Minħabba dan, l-Italja kienet tal-fehma li dan l-istandard ma jissodisfax il-ħtiġiet essenzjali ta' saħħa u sigurtà tad-Direttiva u li r-referenzi tiegħu għandhom jiġu rtirati mill-pubblikazzjoni fil-Ġurnal Uffiċjali tal- Komunitajiet Ewropej sabiex ma tingħatax iżjed presunzjoni ta' konformità mad-Direttiva.
(7) Il-Kumitat Tekniku CEN/TC 144 eżamina din il-problema u beda jaħdem sabiex jiġi rivedut dan l-istandard. Minħabba d-diffikultajiet sostanzjali li ltaqa' magħhom waqt li kienet qiegħda ssir din ir- reviżjoni, ikkonkluda li jridu jgħaddu bosta snin qabel ma jkun jista' jiġi ratifikat l-istandard revedut.
(8) Minħabba d-dewmien antiċipat, qiegħed jiġi propost li r-referenzi ta' dan l-istandard jiġu rtirati minnufih sabiex jiġi evitat li jintuża bħala standard armonizzat fil-ġejjieni,
ADOTTAT DIN ID-DEĊIŻJONI:
Artikolu 1
Ir-referenzi ta' l-istandard armonizzat EN 703:1995 "Makkinarju agrikolu - Strumenti li jaqtgħu ħaxix ta' l-għalf - Sigurtà" qegħdin jiġu rtirati mill-pubblikazzjoni fil-Ġurnal Uffiċjali tal-Komunitajiet Ewropej. Minħabba dan, l-użu ta' dan l-istandard m'għadux iktar joħloq presunzjoni ta' konformità mal-ħtiġiet essenzjali ta' saħħa u sigurtà tad-Direttiva 98/37/KE, kif emendata.
Artikolu 2
Din id-Deċisjoni hija indirizzata lill-Istati Membri.
Magħmul fi Brussel, fil-25 ta' Ottubru 2000.